钦定古今图书集成/明伦汇编/官常典/第499卷 > 王全斌
## 钦定古今图书集成/明伦汇编/官常典/第499卷 > 王全斌

按《宋史》本传：全斌，并州太原人。其父事庄宗，为岢岚
军使，私畜勇士百馀人。庄宗疑其有异心，召之，惧不
敢行。全斌时年十二，谓其父曰：“此盖疑大人有他图，
愿以全斌为质，必得释。”父从其计，果获全，因以隶帐
下。及庄宗入洛，累历内职。同光末，国有内难，兵入宫
城，近臣宿将皆弃甲遁去，惟全斌与符彦卿等十数
人居中拒战。庄宗中流矢，扶掖至绛霄殿，全斌恸哭
而去。明宗即位，补禁军列校。晋初，从侯益破张从宾
于汜水，以功迁护圣指挥使。周广顺初，改《护圣》为“龙捷”，以全斌为右厢都指挥使。及讨慕容彦超于兖州，
为行营马步都校。显德中，从向训平秦、凤，遂领恩州
团练使，俄迁领泗州防御使。从世宗平淮南，复瓦桥
关，改相州留后。宋初，李筠以潞州叛，全斌与慕容延
钊由东路会大军进讨，以功拜安国军节度。诏令完
葺西山堡砦，不逾时而就。建隆四年，与洺州防御使
郭进等率兵入太原境，俘数千人以归，进克乐平。干
德二年冬，又为忠武军节度。即日下诏伐蜀，命全斌
为西川行营前军都部署，率禁军步骑二万、诸州兵
万人，由凤州路进讨。召示川、陕地图，授以方略。十二
月，率兵拔干渠渡、万仞、燕子二砦，遂下兴州。蜀刺史
蓝思绾退保西县，败蜀军七千人，获军粮四十馀万
斛，进拔石圌、鱼关、白水二十馀砦，先锋史延德进军
三𭥚败蜀军数万，擒招讨使韩保正、副使李进，获粮
三十馀万斛。既而崔彦进、康延泽等逐蜀军过三泉，
遂至嘉陵，杀掳甚众，蜀人断阁道，军不能进。全斌议
取罗川路以入，延泽潜谓彦进曰：“罗川路险，军难并
进，不如分兵治阁道。”进与大军会于深渡，彦进以白
全斌，全斌然之，命彦进、延泽督治阁道，数日成。遂进
击金山砦，破小漫天砦。全斌由罗川趋深渡，与彦进
会。蜀人依江列阵以待，彦进遣张万友等夺其桥。会
暮夜，蜀人退保大漫天砦。诘朝，彦进、延泽、万友分三
道击之，蜀人悉其精锐来逆战，又大破之，乘胜拔其
砦，蜀将王审超、监军赵崇渥遁去。复与三泉监军刘
延祚、大将王昭远、赵彦韬引兵来战，三战三败，追至
利州北，昭远遁去，渡枯柏江焚梁，退守剑门，遂克利
州，得军粮八十万斛。自利州趋剑门，次益光。全斌会
诸将议曰：“剑门天险，古称一夫荷戈，万夫莫前。诸君
宜各陈进取之策。”侍卫军头向韬曰：“降卒牟进言，益
光江东越大山数重，有狭径，名来苏，蜀人于江西置
砦，对岸有渡，自此出剑关南二十里，至清强店，与大
路合，可于此进兵，即剑门不足恃也。”全斌等即欲卷
甲赴之，康延泽曰：“来苏细径，不须主帅亲往。且蜀人
屡败，并兵退守剑门，莫若诸帅协力进攻，命一偏将
趋来苏，若达清强，北击剑关，与大军夹攻，破之必矣。”
全斌纳其策，命史延德分兵趋来苏，造浮梁于江上。
蜀人见梁成，弃砦而遁。昭远闻延德兵趋来苏，至清
强，即引兵退阵于汉源坡，留其偏将守剑门。全斌等
击破之，昭远、崇韬皆遁走，遣轻骑追获，传送阙下，遂
克剑州，杀蜀军万馀人。四年正月十三日，师次魏城，
孟昶遣使奉表来降。全斌等入成都。旬馀，刘延让等
始自峡路至。昶馈遗延让等及犒师，并同全斌之至，
及诏书颁赏，诸军亦无差降，由是两路兵相嫉，蜀人
亦构，主帅遂不协。全斌等先受诏，每制置必须诸将
佥议，至是，虽小事不能即决。俄诏发蜀兵赴阙，人给
钱十千，未行者加两月廪食。全斌等不即奉命，由是
蜀军愤怨，人人思乱。两路随军使臣常数十百人，全
斌、彦进及王仁赡等各保庇之，不令部送蜀兵，但分
遣诸州牙校。蜀军至绵州，果叛，劫属邑，众至十馀万，
自号“兴国军。”有蜀交州刺史全师雄者，常为将，有威
惠，士卒畏服。适以其族赴阙下，绵州遇乱，师雄恐为
所胁，乃匿其家于江曲民舍。后数日，为乱兵所获，推
为主帅。全斌遣都监米光绪往招抚之。光绪尽灭师
雄之族，纳其爱女及橐装。师雄闻之，遂无归志，率众
急攻绵州，为横海指挥使刘福、龙捷指挥使田绍斌
所败。遂攻彭州，逐刺史王继涛，杀都监李德荥，据其
城。成都十县皆起兵应师雄。师雄自号“兴蜀大王”，开
幕府，置僚属，署节帅二十馀人，令分据灌口、导江、郫、
新繁、青城等县。彦进与张万友、高彦晖、田钦祚同讨
之，为师雄所败，彦晖战死，钦祚仅免，贼众益盛。全斌
又遣张延翰、张煦往击之，不利，退入成都。师雄分兵
绵、汉间，断阁道，缘江置砦，声言欲攻成都。自是，邛、蜀、
眉、雅、东川、果、遂、渝、合、资、简、昌、普、嘉、戎、荣、陵十七州并
随师雄为乱，邮传不通者月馀，全斌等甚惧。时城中
蜀兵尚馀二万，全斌虑其应贼，与诸将谋，诱致夹城
中尽杀之。未几，刘延让、曹彬破师雄之众于新繁，俘
万馀人。师雄退保郫县，全斌、仁赡又攻破之，师雄走
保灌口砦。贼势既衄，馀党散保州县。有陵州指挥使
元𥙿者，师雄署为刺史，众万馀，仁赡生禽之，磔于成
都市。俄虎捷指挥使吕翰为主将所不礼，因杀知嘉
州、客省使武怀节。战櫂都监刘汉卿，与师雄党刘泽
合众至五万，“逐普州刺史刘楚信，杀通判刘沂及虎
捷都校冯绍。又果州指挥使宋德威，杀知州八作使
王永昌及通判刘涣。都监郑光弼。”逐州牙校王可璙，
率州民为乱。仁赡等讨吕翰于嘉州，翰败走入雅州。
师雄病死于金堂，推谢行本为主，罗七君为“佐国令
公”，与贼将宋德威、唐陶鳖据铜山，旋为康延泽所破。
仁赡又败吕翰于雅州，翰走黎州，为下所杀，弃尸水
中。后丁德𥙿等分兵招辑，贼众始息。全斌之入蜀也，
适属冬暮，京城大雪，太祖设毡帷于讲武殿，衣紫貂
裘帽以视事。忽谓左右曰：“我被服若此，体尚觉寒，念西征将冲犯霜雪，何以堪处？”即解裘帽，遣中黄门驰
赐全斌，仍谕诸将以不遍及也。全斌拜赐感泣。初，成
都平，命参知政事吕馀庆知府事，全斌但典军旅。全
斌尝语所亲曰：“我闻古之将帅，多不能保全功名，今
西蜀既平，欲称疾东归，庶免悔吝。”或曰：“今寇盗尚多，
非有诏旨，不可轻去。”全斌犹豫未决。会有诉全斌及
彦进破蜀日夺民家子女玉帛不法等事，与诸将同
时召还。太祖以全斌等初立功，虽犯法，不欲辱以狱
吏，但令中书问状，全斌等具状。诏曰：“王全斌、王仁赡、
崔彦进等被坚执锐，出征全蜀，彼畏威而纳款，寻驰
诏以申恩，用示哀矜，务敦绥抚。应孟昶宗族、官吏、将
卒、士民，悉令安存，无或惊扰。而乃违戾约束，侵侮宪
章，专杀降兵，擅开公帑，豪夺妇女，广纳货财，敛万民
之怨嗟，致群盗之充斥，以至再劳调发，方获平宁，洎
命旋归，尚欲含忍，而衔冤之诉，日拥国门，称其隐没
金银犀玉钱帛十六万七百馀贯，又擅开丰德库，致
失钱二十八万一千馀贯。”遂令中书门下召与讼者
质证其事，而全斌等皆引伏。其令御史台于朝堂集
文武百官议其罪。于是百官定议：全斌等罪当大辟，
请准律处分。乃下诏曰：“有征无战，虽举于王师；禁暴
戢兵，当崇于武德。蠢兹庸蜀，自败奸谋，爰伐罪以宣
威，俄望风而归命。遽令安堵，勿犯秋毫，庶德泽之涵
濡，俾生聚之宁息。而忠武军节度王全斌、武信军节
度崔彦进董兹锐旅，奉我成谋，既居克定之全功，宜
体辑柔之深意。比谓不日清谧，即时凯旋，懋赏策勋，
抑有彝典。而罔思寅畏，速此悔尤，贪残无厌，杀戮非
罪，稽于偃革，职尔玩兵，尚念前劳，特从宽贷，止停旄
钺，犹委藩宣。我非无恩，尔当自省。全斌可责授崇义
军节度观察留后，彦进可责授昭化军节度观察留
后”，特建随州为崇义军，金州为昭化军以处之。仁赡
责授右卫大将军。开宝末，车驾幸洛阳，郊祀，召全斌
侍祠，以为武宁军节度，谓之曰：“朕以江左未平，虑征
南诸将不遵纪律，故抑卿数年，为朕立法。今已克金
陵，还卿节钺。”仍以银器万两、帛万匹、钱千万赐之。全
斌至镇数月卒，年六十九，赠中书令。天禧二年，录其
孙永昌为三班奉职。全斌轻财重士，不求声誉，宽厚
容众，军旅乐为之用。黜居山郡十馀年，怡然自得，识
者称之。子审钧、审锐。